b'\n_START_ARTICLE_\nGrad Falkenstein\n_START_PARAGRAPH_\nFalkenstein je grad iz visokega srednjega veka, ki le\xc5\xbei v bavarskih Alpah v bli\xc5\xbeini mesta Pfronten v ju\xc5\xbeni Nem\xc4\x8diji. Grad je danes v ru\xc5\xa1evinah. Gre za najvi\xc5\xa1je le\xc5\xbee\xc4\x8do grajsko ru\xc5\xa1evino v Nem\xc4\x8diji in stoji na 1268 m nad morsko gladino._NEWLINE_Leta 1883 je ru\xc5\xa1evino kupil bavarski kralj Ludvik II. Bavarski in na\xc4\x8drtoval ureditev v pravlji\xc4\x8dni grad. Na\xc4\x8drt zaradi kraljeve smrti leta 1886 ni bil nikoli izpeljan.\n_START_SECTION_\nZgodovina\n_START_PARAGRAPH_\nKamniti grad je bil kot voja\xc5\xa1ka postojanka zgrajen po naro\xc4\x8dilu tirolskega grofa okoli let 1270\xe2\x80\x941280 na tedanji tirolski meji. Zaradi visoke nadmorske vi\xc5\xa1ine je bila zgradba pozimi nenaseljena. Ime Falkenstein (sokolji kamen)so mu nadeli \xc5\xa1ele v 15. stoletju. V 17. stoletju je bil grad po\xc5\xbegan. Leta 1803 je ozemlje pripadlo Bavarski. Leta 1883 ga je odkupil Ludvik II. ter ga \xc5\xbeelel preurediti v romanti\xc4\x8den grad, podoben Neuschwansteinu. Leta 1885 je dal narediti vodovod in novo pot do gradu. Zaradi Ludvikove smrti nadaljnji na\xc4\x8drti niso bili uresni\xc4\x8deni._NEWLINE_Kasneje so bila izpeljana le manj\xc5\xa1a sanacijska dela.'